b'\n_START_ARTICLE_\nZdru\xc5\xbeene dr\xc5\xbeave Velike Avstrije\n_START_PARAGRAPH_\nZdru\xc5\xbeene dr\xc5\xbeave Velike Avstrije (nem\xc5\xa1ko Vereinigte Staaten von Gro\xc3\x9f-\xc3\x96sterreich) je bil predlog oblikovanja federacije na tleh nekdanje Avstro-Ogrske, ki ga je podpirala skupina intelektualcev okrog nadvojvode Franca Ferdinanda. Idejo je leta 1906 dodelal Aurel Constantin Popovici, a ni nikoli pri\xc5\xa1lo do njenega uresni\xc4\x8denja.\n_START_SECTION_\nZgodovinsko ozadje\n_START_PARAGRAPH_\nUtopi\xc4\x8dne vizije Donavske federacije so se pojavile \xc5\xbee leta 1842 v stari Avstriji. Po pomladi narodov leta 1848 so se pojaville \xc5\xa1tevilne federalisti\xc4\x8dne ideje za reformiranje Habsbur\xc5\xa1ke monarhije, med njimi tudi ideja Franti\xc5\xa1ka Palack\xc3\xbdja, ki je predlagal delitev monarhije na osem nacionalnih enot. Leta 1906 je dodelano verzijo srednje-evropske federacije v Leipzigu objavil romunski politik Aurel Popovici, ki se je naslanjal na razmi\xc5\xa1ljanja iz skupine okrog prestolonaslednika Franca Ferdinanda. Ideja je nastala kot predlog za izhod iz nacionalne krize habsbur\xc5\xa1ke monarhije,  pri \xc4\x8demer je zanimivo, da je bila oblikovana v konservativnih krogih.'